اولا..احب اهني العالم الاسلامي بعيد الاضحى وان شاء الله يكون عيد خير ومبارك على الجميع وبالاخص العراقيين، وادعي من رب العالمين العيد الجاي يكون حال العراق افضل ونحس بالامان والراحة والاستقرار مثل ما جنا قبل ننعم بي ونعيش حياتنا مثل باقي العالم بدون خوف وبدون بعد او سفر او ضايع او انتظار للمجهول..لان تعبنا، كافي الي شفناه من اول يوم من الحرب ولحد اليوم، كل يوم دة يصير اسؤ من الثاني وبس الله الي يدري ليوين راح يتوقف نزف دماء العراقيين ويرجع الاستقرار..
ثانيا..احب اهني الجميع بالسنة الجديدة وان شاء الله مثل ما مرت سنة 2006 بخير وسلامة عليه وعلى اهلي وحبابي يا رب سنة 2007 تعدي ..تبدي وتنتهي بخير وسلامة على الجميع.. ما بقت الا ساعات قليلة حتى نودع سنة ونستقبل سنة جديدة، نودع وقت مر علينا ومستحيل يرجع، نتذكر تفاصيل واحداث مرت وعشناها بأبستامة او دمعة، لوحدنا او وية اهلنا واصدقائنا وحبايبنا..احب ليلة رأس السنة لمن يطلع برنامج على التلفزيون يستعرضون بي كل الاحداث المهمة للسنة الي فاتت ويتناقشون بيها، ويستضيفون المنجمين ومنهم من يتفلسف علينا وينطي احداث معقولة ومنهم من "يخربط" على راحته بالكلام..منهم اللبناني "ميشيل حايك" وماغي فرح ...والعراقي الي احتل قناة كاملة المدعو بـــ " ابو علي " .... ما ادري يعني هو جهل من الناس وقلة ثقافة حتى يصدكون بشخص مثل ابو علي؟؟ المهم...من ضمن التوقعات الي " افحمنا" بيها ابو علي انو " العراقي راح يمشي على شوارع من الجثث ولكن بعدها راح يستقر الوضع والظروف تتحسن والي اجة وية الاحتلال يروح وية الاحتلال ويرجع العراق طبيعي !!!! " احنة كلنا نتمنى ان نعيش حياة حلوة ومستقرة ونتمتع بالامان، اروح للكلية، اطلع، اعيش حياتي مثل ما كل الي بعمري يعيشوها بكل الدول ما عدا العراق، ما اريد افكر بأشياء جدية وبس هم يعجبني اكون شوية "بطرانة" ...صرنا متسامحين كلش، اكو هواية امور ما كمنا ننطيها اهمية مثل الي ننطيها قبل فترة الحرب، نحاول ما نزعل، ما نسوي مشاكل من اشياء كمنا نشوفها هسة تافهة..
من ضمن الاحداث المهمة بالنسبة الي..اكدر اكول سفر اختي جان اله اثر جبير كلش عليه، وطبعا اكو بعد احداث مهمة صارت بس ابقى محتفظة بيها لنفسي ووية الناس الي يشاركوني بيها !! بس احدث حدث عالمي صار هو اعدام الرئيس السابق "صدام حسين" ما ادري مجنت متوقعه ممكن نهايته تكون بهذا الشكل لان اكثر الرؤساء جانوا محاكمين لكن تنفيذ الحكم ابد ما يصير ونتفاجأ بخبر موت الرئيس الفلاني لآسباب صحية او مجهولة...اشمعنه صدام حسين دون عن الناس كلها مات بهاي الطريقة؟ جانوا يكدرون يموتوه او يختلقون اله حادث ويموت بي ويبين كانما حادث عرضي طبيعي جدا..ولو ما يدرون انو اعدام صدام مراح يودي ولا يجيب..ولا راح يغير اي شي بالوضع الي احنة بي واذا بي اثر فأكيد اثره سلبي جدا علينا..اني ما جنت بيوم وية صدام حسين ولا حتى ضده، ما عندي اي مشاعر تجاه هذا الشخص الي اله ايجابياته وسلبياته، بس من صدك هاي المرة من شفته على التلفزيون ويحضروه على منصة الاعدام حسيت قلبي انفطر عليه، مهما يكون هو بشر، اله هيبته، وين جان من ينذكر اسم صدام حسين نحس برهبة، من يحجي او يلقي خطاب ومن نسمع اخباره ..جان شخص فارض نفسه على الاقل بزمانه ماكو اي شخص يتجرأ يكول اني سني او شيعي، مهما يكون اله اذية على فئة من العراقيين بس صدام حسين اشرف من المعممين الي اجوي على الدبابة وية المحتل، اجونه من كل صفحة..وخربوا نفوس العراقيين بحركاته متخذه اسم الدين لكن كل عملها ماله اي علاقة بالدين...حسبي الله ونعم الوكيل..
ما اريد هذا البوست ياخذ شك او معنى سياسي، بس هذا اهم حدث صار بأخر ايام سنة 2006 وبأول يوم من عيد الاضحى، يا لسخرية القدر!!
I wish you all a happy new yearfull of joy..love..peace..succes...may God save us all..be strong, be faithfuldon't wast your time without saying thanx for the one who helped you some daydon't wast the time and have some courage to say "i love you" for the one you love..you were alive for this year...and maybe you won't be the next yearso make your best to do anything just to be loveable, respected, and forget all about hates..
merry christmas and happy new year for all
Et pour cel que j'aime...tu etais mon bon ami la deriere annee, et mon petit amoureux de cette annee et pour la vie...
joyeux noel a vous